ઇન્દોરઃ ટીમ ઇન્ડિયા આજે ઇન્દોરમાં દક્ષિણ આફ્રિકા સામે બીજી વન ડે મેચ રમશે. ટી-૨૦ શ્રેણી પોતાના નામે કર્યા બાદ પહેલી વન ડે મેચમાં ભારતને પાંચ વિકેટે હરાવ્યા બાદ દક્ષિણ આફ્રિકાનો આત્મવિશ્વાસ ટોચ પર છે, જ્યારે આટલા બધા પરાજય બાદ ભારતીય ક્રિકેટ ટીમ નિરાશામાં ડૂબેલી છે. ઘણી ટીકાઓ બાદ કેપ્ટન મહેન્દ્રસિંહ ધોનીએ અજિંક્ય રહાણે અને લેગ સ્પિનર અમિત મિશ્રાને પહેલી વન ડેમાં સ્થાન આપ્યું હતું. રહાણેએ ૬૦ રન બનાવ્યા અને અમિત મિશ્રાએ ૧૦ ઓવરમાં ૪૭ રન આપીને બે વિકેટ ઝડપી હતી. આ રીતે આ બંને ખેલાડીઓ ટીમમાં પોતાની પસંદગીને સાર્થક કરી બતાવી હતી. હવે ભારતીય ક્રિકેટ ચાહકોના મનમાં એક જ સવાલ ઊઠી રહ્યો છે કે આજે ઇન્દોરના જે મેદાન પર ભારત ક્યારેય હાર્યું નથી તે મેદાન પર ભારતની હારનો સિલસિલો થોભશે ખરો?